text: Nyt uheld ved grænsekontrollen: To lastbiler stødte sammen
  19 maj 2016 kl. 13.50
  To lastbiler var torsdag eftermiddag involveret i et trafikuheld 300 meter syd for den dansk -tyske grænse. Motorvejen var spærret i flere timer.
  Et uheld på den tyske motorvej kort før grænsen til Danmark skaber her sidst på eftermiddagen torsdag fortsat problemer for trafikken mod nord.
  En dansk lastbil, der holdt i kø, blev klokken 12.15 ramt af en bagvedkørende lastbil, der trods et forsøg på at undvige kørte ind i siden på den danske lastbil.
  Ingen af de to chauffører kom alvorligt til skade ved uheldet, men oprydningsarbejdet er fortsat i gang og lukningen af  motorvejen blev først ophævet klokken 15.45, oplyser Flensborg Politi.
  På grund af uheldet har der i flere timer været lange køer på vejene syd for grænsen omkring Padborg.
  
  